钦定古今图书集成/方舆汇编/边裔典/第115卷 > 《上谷歌八首上楚中丞》前人
## 钦定古今图书集成/方舆汇编/边裔典/第115卷 > 《上谷歌八首上楚中丞》前人

貔貅十万阵堂堂，自古安危系朔方。东下鼓鼙连碣
石，西来亭障是河隍。分兵久戍劳充国，借箸前筹赖
子房。闻道暂留诸部落，拔营今已遁遐荒。

其二

“大宁无路援开平，极北孤悬独石城。遥忆先皇亲跃
马，长驱绝塞苦提兵。”寒流汨汨交樵径，野戍荒荒列
汉旌。千载土人谈往事，伯颜山下有英声。

其三

雷转桑干白日昏，防秋边垒万星屯。先声几发金吾
骑，力战犹传铁裹门。豪杰此时须甲胄，封疆何地不
乾坤。似闻西镇分人我，蛇势《常山》请更论。

其四

永宁山外黄花镇，隆庆州傍土木城。千里风烟开紫
塞，万年根本是神京。分工幸筑沿边垒，深入宜防间
道兵。见说虏酋窥伺久，花当谁识近年情。

其五

飞狐倒马紫荆连，此去朝廷路一千。虎豹向来严锁
钥，貔貅此日扫烽烟。时名受脤当关将，岁德临分破
虏年。愿假轻兵逾绝塞，莫令疲病久戈鋋。

其六

新河洗马晚苍苍，风急城孤古膳房。分道往年频失
利，筑垣今日见周防。转输几实饥人腹，锋镝新扶战
士疮。乳哺庙谋应不后，坐看穷徼系苞桑。

其七

阳河西带镇宁流，顺圣川南是蔚州。比岁凶荒犹在
眼，向来荼毒几曾收。灵关背出红沙岭，直峪斜通白
草沟。封殖紫荆端在此，仓场刍粟可深筹。

其八

戍楼霜重角声残，策马朝登十八盘。紫气正当天北
极，彩云时见汉长安。誓将锁钥标铜柱，应有麒麟画
铁冠。况是六飞巡幸地，至今谿谷尚鸣銮。